b'\n_START_ARTICLE_\nHemoragie postnatal\xc4\x83\n_START_SECTION_\nSimptome\n_START_PARAGRAPH_\nSemnele \xc8\x99i simptomele pot include ini\xc8\x9bial: o frecven\xc8\x9b\xc4\x83 cardiac\xc4\x83 m\xc4\x83rit\xc4\x83, senza\xc8\x9bie de le\xc8\x99in cauzat\xc4\x83 de schimbarea posturii \xc8\x99i o rat\xc4\x83 crescut\xc4\x83 a respira\xc8\x9biei. Pe m\xc4\x83sur\xc4\x83 ce se pierde mai mult s\xc3\xa2nge, femeia poate avea senza\xc8\x9bie de frig, tensiunea arterial\xc4\x83 poate sc\xc4\x83dea \xc8\x99i poate deveni nelini\xc8\x99tit\xc4\x83 sau \xc3\xae\xc8\x99i poate pierde cuno\xc8\x99tin\xc8\x9ba. Afec\xc8\x9biunea poate ap\xc4\x83rea p\xc3\xa2n\xc4\x83 la \xc8\x99ase s\xc4\x83pt\xc4\x83m\xc3\xa2ni dup\xc4\x83 na\xc8\x99tere.\n_START_SECTION_\nCauze\n_START_PARAGRAPH_\nCea mai comun\xc4\x83 cauz\xc4\x83 este pierderea tonusului musculaturii uterului ca urmare a na\xc8\x99terii. neeliminarea complet\xc4\x83 a placentei, o rupere a uterului sau tulbur\xc4\x83ri de coagulare a s\xc3\xa2ngelui reprezint\xc4\x83 alte posibile cauze. Apare mai des la persoanele care: au deja un nivel sc\xc4\x83zut de globule ro\xc8\x99ii, sunt din Asia, cu bebelu\xc8\x99i mari sau mai mult de un copil, sunt obeze sau au peste 40 de ani. Poate fi mai comun\xc4\x83 \xc3\xaen cazul opera\xc8\x9biilor de cezarian\xc4\x83, \xc3\xaen cazul celor c\xc4\x83rora li se administreaz\xc4\x83 medicamente pentru a declan\xc8\x99a na\xc8\x99terea sau celor care au o epiziotomie.\n_START_SECTION_\nPrevenire \xc8\x99i tratament\n_START_PARAGRAPH_\nPrevenirea presupune diminuarea factorilor de risc, inclusiv, dac\xc4\x83 este posibil, proceduri asociate afec\xc8\x9biunii \xc8\x99i administrarea oxitocinei pentru a stimula uterul s\xc4\x83 se contracte la scurt timp dup\xc4\x83 na\xc8\x99terea bebelu\xc8\x99ului. Misoprostol poate fi utilizat \xc3\xaen locul oxitocinei \xc3\xaen situa\xc8\x9bia \xc3\xaen care nu este disponibil\xc4\x83. Tratamentele pot include: administrarea de lichide intravenos, transfuzii de s\xc3\xa2nge \xc8\x99i administrarea ergotaminei pentru a cauza \xc3\xaen continuare contrac\xc8\x9bii uterine. Eforturile de a str\xc3\xa2nge uterul prin masaj pot fi eficiente \xc3\xaen cazul \xc3\xaen care alte tratamente nu func\xc8\x9bioneaz\xc4\x83. Aorta poate fi str\xc3\xa2ns\xc4\x83, de asemenea, prin ap\xc4\x83sarea pe abdomen. Organiza\xc8\x9bia Mondial\xc4\x83 a S\xc4\x83n\xc4\x83t\xc4\x83\xc8\x9bii a recomandat costumul non-pneumatic anti\xc8\x99oc pentru ajutor, p\xc3\xa2n\xc4\x83 ce alte m\xc4\x83suri pot fi luate, de exemplu, o interven\xc8\x9bie chirurgical\xc4\x83.\n_START_SECTION_\nEpidemiologie\n_START_PARAGRAPH_\n\xc3\x8en lumea dezvoltat\xc4\x83 aproximativ 1,2% dintre na\xc8\x99teri sunt asociate cu PPH, iar c\xc3\xa2nd PPH a avut loc, aproape 3% dintre femei au decedat. La nivel mondial, duce la un num\xc4\x83r de 44.000 \xc8\x99i p\xc3\xa2n\xc4\x83 la 86.000 de decese pe an, constituind principala cauz\xc4\x83 de deces \xc3\xaen timpul sarcinii. Aproximativ 0,4 femei din 100.000 de na\xc8\x99teri mor din cauza PPH \xc3\xaen Regatul Unit al Marii Britanii, \xc3\xaen timp ce 150 de femei din 100.000 de na\xc8\x99teri mor \xc3\xaen Africa sub-saharian\xc4\x83. Ratele de deces au sc\xc4\x83zut substan\xc8\x9bial \xc3\xaen Regatul Unit, cel pu\xc8\x9bin de la sf\xc3\xa2r\xc8\x99itul anilor 1800.'